Lectio Divina

*fuq il-Vanġelu tal-Ħadd*

3 Ħadd ta’ Matul is-Sena

Sena B

Mk 1, 14-20

Dan il-Ħadd nibdew il-qari mill-vanġelu skont San Mark. L-episodju evanġeliku tal-Ħadd li ġej nistgħu naqsmuh f’żewġ partijiet. Fl-ewwel parti (vv. 14-15) għandna sinteżi tal-predikazzjoni u l-ministeru ta’ Ġesù. Fit-tieni parti (vv. 16-20), għandna s-sejħa tal-ewwel dixxipli.

**Wara li arrestaw lil Ġwanni, Ġesù mar il-Galilija jxandar l-Evanġelju ta’ Alla u jgħid: “Iż-żmien huwa mitmum, u s-Saltna ta’ Alla waslet; indmu u emmnu fl-Evanġelju”.**

Il-vjaġġ ta’ Ġesù jibda fil-Galilija, fit-tramuntana tal-Palestina. Huwa l-post ta’ taħlit bejn kulturi differenti u ma tantx kien meqjus ħafna mil-Lhud. Il-ministeru ta’ Ġesù għalhekk għandu bidu umli. Id-dettall tal-arrest ta’ Ġwanni għandu l-iskop li jemfasizza li issa ż-żmien ta’ qabel għadda u se jibda żmien ġdid. *Iż-żmien huwa mitmum*, jiġifieri, wasal iż-żmien opportun u deċiżiv għall-umanità. Dak li l-profeti ħabbru li kellu jiġri fil-futur, issa qed isir preżenti fi Kristu. L-istedina għal-Lhud hija allura li jieqfu jistennew, għax dak li kienu qed jistennew wasal. *Is-saltna t’Alla waslet*, qegħda magħna u fostna. Mhix saltna f’sens materjali imma tattwa ruħha kull fejn tingħax l-imħabba. Dan it-terminu kien għażiż għal Lhud għax kien jiġbor fih l-aspetattivi kollha tagħhom li kollox jiġi restawrat u mġedded. Din is-saltna ser tibda b’Ġesù u l-ministeru tiegħu u għandha tilħaq il-milja tagħha fit-Tieni miġja ta’ Kristu. Id-‘dħul’ f’din is-saltna jitlob bidla fil-mentalità u stil ġdid ta’ ħajja. Huwa dan is-sens tal-indiema/konverżjoni. M’hijiex sempliċiment li nibdel ċerti azzjonijiet singoli. L-istedina *emmnu* hija sejħa biex inħallu lilna nfusna nidħlu fl-avventura ta’ Alla. Tfisser *ftuħ, fiduċja* u *riskju*, imma hija t-triq għall-maturità.

**Waqt li kien għaddej ma’ xatt il-baħar tal-Galilija...**

Nimmaġinaw hawnhekk lil Ġesù *għaddej ma’ xatt il-baħar tal-Galilija*, fejn l-industrija tas-sajd kienet tkun fl-aqwa tagħha u x-xatt kien ikun mimli bin-nies, kemm Griegi kif ukoll Lhud. F’San Mark lil Ġesù spiss narawh għaddej ma xatt il-baħar tal-Galilija u dan jurina lil Ġesù bħala l-missjunarju li ġie għal kulħadd u dawk li ser isejjaħ se jkunu mibgħutha biex ikunu missjunarji (cf. Mk 6, 6b-13). Ġesù li jsejjaħ huwa dejjem miexi. Din hija stedina għall-Knisja biex ma tistaġnax, biex ma tibqax marbuta mal-passat komdu u mal-kriterji li dejjem segwejna, imma b’kuraġġ, bi spirtu kreattiv u b’element ta’ riskju, timxi t-triq ġdida tal-vanġelu li hija mixja *in uscita*. Dan joħloq skumdità, imma ma ninsewx li Alla tagħna huwa *God of surprises*.

**... lemaħ lil Xmun u ’l ħuh Indrì qegħdin ikalaw ix-xbiek fil-baħar, għax kienu sajjieda. U Ġesù qalilhom: “Ejjew warajja, u nagħmel minnkom sajjieda tal-bnedmin”. U minnufih telqu x-xbiek, u marru warajh.**

Li temmen fil-vanġelu jfisser li timxi wara Ġesù. Fit-Testment il-Qadim, il-Lhud kienu jimxu wara Alla u l-liġi tiegħu, qatt wara bniedem. Issa l-bniedem Ġesù qed jagħmel stedina biex nimxu warajh. Dan jippermetti li l-vanġelu ma jsirx moraliżmu jew ideoloġija. It-terminu *Minnufih,* jurina l-qawwa tas-sejħa ta’ Ġesù illi tattira lid-destinatarji, f’dan il-każ Pietru u Indri, li minn naħa tagħhom ma jaħsbuhiex darbtejn: *telqu x-xbiek, u marru warajh – akolouthein – terminu* li jimplika relazzjoni intima ma dak li qed timxi warajh, li timitah f’ħajtek u li tafdah.

**Wara li mexa ftit ieħor ra lil Ġakbu ta’ Żebedew u lil ħuh Ġwanni fid-dgħajsa qegħdin isewwu x-xbiek, u minnufih sejħilhom. U huma telqu lil missierhom Żebedew fid-dgħajsa mal-lavranti, u marru warajh.**

Is-sejħa ta’ Ġakbu u Ġwanni hija simili għal ta’ Pietru u Indri. Imma hawnhekk jissemma espliċitament li *telqu lil missierhom Żebedew.* Is-sejħa ta’ Ġesù hija radikali u timplika li jingħata l-ewwel post lilu, qabel il-membri tal-familja u kull ħaġa għażiża oħra li jista’ jkollna.

**Għar-riflessjoni**

1. *Inħoss lil Kristu bħala l-fulfillment ta’ ħajti, dak li jissodisfali l-bżonnijiet l-aktar interjuri tiegħi?*
2. *Il-mentalità tiegħi u l-istil ta’ ħajti jaqblu mal-impronta missjunarja ta’ Kristu u tal-Vanġelu?*
3. *Hemm xi persuni/affarijiet/ċirkustanzi f’ħajti li qed jimpeduni milli nimxi wara Kristu b’mod sħiħ?*